6　馮異遺李軼書，為陳禍福，勸令歸附蕭王；軼知長安已危，而以伯升之死，心不自安，乃報書曰：「軼本與蕭王首謀造漢，今軼守洛陽，將軍鎮孟津，俱據機軸，千載一會，思成斷金。唯深達蕭王，願進愚策以佐國安民。」軼自通書之後，不復與異爭鋒，故異得北攻天井關，拔上黨兩城，又南下河南成皋以東十三縣，降者十餘萬。武勃將萬餘人攻諸畔者，異與戰於士鄉下，大破，斬勃；軼閉門不救。異見其信效，具以白王。王報異曰：「季文多詐，人不能得其要領。今移其書告守、尉當警備者。」眾皆怪王宣露軼書；硃鮪聞之，使人刺殺軼，由是城中乖離，多有降者。
朱鮪聞王北征而河內孤，乃遣其將蘇茂、賈彊將兵三萬餘人渡鞏河，攻溫；鮪自將數萬人攻平陰以綴異。檄書至河內，寇恂即勒軍馳出，並移告屬縣，發兵會溫下。軍吏皆諫曰：「今洛陽兵渡河，前後不絕。宜待眾軍畢集，乃可出也。」恂曰：「溫，郡之籓蔽，失溫則郡不可守。」遂馳赴之。旦日，合戰，而馮異遣救及諸縣兵適至，恂令士卒乘城鼓噪大呼，言曰：「劉公兵到！」蘇茂軍聞之，陳動。恂因奔擊，大破之。馮異亦渡河擊硃鮪，鮪走；異與恂追至洛陽，環城一匝而歸。自是洛陽震恐，城門晝閉。